Full strid i strandsonen
Beboerne raser. Et enstemmig bydelsutvalg slakter forslaget. Den nye planen for øyene ved Nordstrand har skapt konflikt i fem år.  – Vi hadde tenkt å oppgradere annekset og overlate hovedhuset til datteren vår.  Svein Eie Sørensen og kona Trine Melvær står mellom den gamle sveitservillaen og annekset i hjemmet sitt på Malmøya.  – Tomten er på 4,2 mål. Annekset står der. Men med nye regler blir det bare lov med én boenhet. Det er jo absurd, sier Sørensen. Det «absurde» er forslaget til ny reguleringsplan for Nedre Bekkelaget, Ormøya, Malmøya og Ulvøya. Den ekstremt detaljerte planen har fått mer enn 500 høringsuttalelser. Svært få er positive. Bydelsutvalget vil endre Utgangspunktet var godt: De unike kultur- og naturverdiene på øyene, og ikke minst folks adgang til strandsonen, skulle sikres. Men etter snart fem år, med totalt byggeforbud i hele området, er konfliktnivået høyt.  Et enstemmig bydelsutvalg, fra SV til Frp, sendte rett før påske en skarp høringsuttalelse der de ba om en rekke endringer. – Bystyret ba i sin tid om at allmennheten måtte sikres tilgang, og brygger og andre inngrep begrenses. Nå legger de opp til noe langt mer omfattende og inngripende, sier Vegard Kjendsli (SV).  – Det er så utrolig i utakt med folks ønsker, sier Steinar Wulfsberg-Gamre (H), som formulerte den nye uttalelsen. «Hermetisering» av området Vi snakker om omfattende ekspropriering av privat eiendom. At byggegrensen på en rekke hus vil gå ved ytterveggen, så ikke et soverom kan bygges på. Etter manges mening i praksis «hermetisering» av området. Flere reagere også på forbud mot båter, padlebrett og kajakker eller annet som kan smake av «privatisering» på en rekke strandeiendommer.  – Robåten og seilbrettet må bort, konstaterer Sørensen nede ved familiens badehus og leter frem formuleringen i dokumentet på 1600 sider. Frode Søbstad fra Malmøya vel mener planen legger opp til å ødelegge, ikke bevare, natur på øya. – Her, i det aller mest sårbare, foreslås en 1,5 meter bred gruset gangvei, sier han og leder inn i en furuskog med skifergrunn. Plan- og bygningsetaten (PBE) står bak forslaget. Aftenposten har spurt om de mener gangveiene er et forsvarlig inngrep. I en e-post svarer de at stien må ha naturlig dekke, som grus, skogsbunn eller flis. Og bare vil bli anlagt hvis det ikke gir negative konsekvenser for naturen.  At ekteparet på Malmøya ikke kan bygge om og flytte inn annekset, forklarer PBE i tillegg til veikapasiteten, med lite drikke- og slukkevann på øya. Det var en helt ny opplysning for beboerne. Kommunen vil overta I forslaget legger PBE opp til å ekspropriere flere eiendommer og la kommunen overta driften av både gangveier og friområder.  For eksempel den populære Sydstranda på Ulvøya som drives på dugnad av velforeningen. Hvorfor?  PBE presiserer at offentlig drift ikke er poenget, men å sikre at naturverdiene blir skjøttet godt nok. På Sydstranda mener de det er gjort en god jobb, men at det har vært utfordringer på deler av tomten. De viser nå til dialog med Ulvøya vel om en best mulig håndtering. På Malmøya er de uansett ikke imponert over kommunen som eier. Vi passerer restene av en sti kommunen anla i 2009, erklært ulovlig av Fylkesmannen og fjernet.  – Sånn ser det ut i dag, konstaterer Søbstad og nikker mot sammenrast betong og bolter rett inn i gamle fossiler.  – De får ikke penger til drift. Men vil overta og skjøtte våre eiendommer. Aftenposten har spurt Bymiljøetaten hvorfor restene av stien ikke er ryddet. Det har de ikke kunnet svare på. Vil «hermetisere» øyene Inne på fastlandet, ved Ormsund, står to andre svært skeptiske beboere. De mener planen vil stanse all utvikling.  – Vi innser at det ikke skal bygges mye. Men er det plass, må det åpnes for noe nybygg og ombygging til generasjonsboliger, sier Jørgen Wille fra Selskapet til Bekkelagets vel.  – Blir det «bom stopp» som planen legger opp til, frykter vi for livsgrunnlaget til lokalsamfunnet. Han nikker mot Nedre Bekkelaget skole, med 17 potensielle 1.-klassinger neste år. Ved siden av, mellom to brannskadede kommunalt eide hus, ligger den «midlertidige» brakkebarnehagen på 16. året. – Kommunen har holdt sin egen, store eiendom utenfor planen. Her kunne vi fått både barnehage, ungdomsklubb og andre tilbud nærmiljøet sårt trenger, sier Wille. PBE viser til at planen må behandles politisk før byggeforbudet går ut 28. august – og sendes Rådhuset i midten av april. De har dårlig tid og måtte ta ut enkelte temaer og områder.  De påpeker videre at hensynet til natur og kulturverdier gjør potensialet for fortetting begrenset. Og at mange av eiendommene allerede er maksimalt utnyttet.  – Men i boliger foreslått til bevaring, vurderer vi nå sammen med Byantikvaren om vi kan akseptere mindre tilbygg, skriver de.  Hva er lov i hagen? Siste stopp er Ulvøya. Der kom det som lyn fra klar himmel at kommunen ville overta alt velforeningen i dag drifter med 5000 dugnadstimer.  De som bor i «første rekke» mot sjøen, har fått eiendommen definert som «VFS-område» – et ukjent begrep for det fleste. – Uklart og konfliktskapende, spår Terje Røijen-Hammer, leder i vellets plankomité. Han mener det blir uklart både for dem som skal gå langs sjøen, og dem som bor der. – Kan man ha en grill, trampoline eller kajakk i hagen eller ikke, spør han og tilføyer: – Vi vil ha en oppdatert plan og ønsker besøkende hjertelig velkommen. Men det burde holde med de to tredjedelene av øya som er offentlig tilgjengelige. PBE på sin side mener friluftsloven allerede forbyr alt som kan privatisere strandsonen. Det inkluderer utsetting av hagemøbler, større grill, trampoline o.l. Velforeningen er nå i dialog med kommunen, og «vel-sjefen» tror på en løsning alle kan leve med.  – Fornuften må seire til slutt.
Forslag til ny reguleringsplan for øyene ved Nordstrand skaper konflikt. Mer enn 500 har sendt høringsuttalelser. Planen skal sørge for at kultur- og naturverdier blir ivaretatt og at folk får tilgang til strandsonen. Mange i lokalmiljøet mener den vil hindre all utvikling. På mange eiendommer vil det ikke bli mulig å bygge noe nytt. Kommunen vurderer å overta både eierskap og drift av friområder som i dag driftes av frivillige. Forslaget sendes til politikerne i midten av april.